ITEL มั่นใจผลงานปีนี้โต 30% หลังตุนแบ็กล็อกแน่นกว่า 4 พันลบ. เดินหน้าคว้างานต่อเนื่อง
ITEL มั่นใจผลงานปีนี้โต 30% หลังตุนแบ็กล็อกแน่นกว่า 4 พันลบ. เดินหน้าคว้างานต่อเนื่อง
22 พ.ค. 2563

นายณัฐนัย อนันตรัมพร กรรมการผู้จัดการ บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัทฯได้รับคัดเลือกทำงานโครงการใหญ่ จำนวน 2 โครงการจากกรมการสื่อสารทหาร กองบัญชาการกองทัพไทย และได้เข้าลงนามในสัญญา เมื่อวันที่ 22 พฤษภาคม 2563 ที่ผ่านมา รวมมูลค่า 135,584,460 ล้านบาท โดยแบ่งเป็น ลงนามในสัญญางานซื้อพร้อมติดตั้งชุดวิทยุไมโครเวฟ แบบ IP พร้อมอุปกรณ์ประกอบระบบ ตามโครงการจัดหาชุดวิทยุไมโครเวฟ แบบ IP พร้อมอุปกรณ์ประกอบระบบ มูลค่าโครงการรวม 85,897,460.00 ล้านบาท รวมภาษีมูลค่าเพิ่ม และลงนามในสัญญางาน ซื้อชุดวิทยุไมโครเวฟ (ส่วนต่อขยาย) พร้อมติดตั้ง มูลค่า 49,687,000.000 บาท รวมภาษีมูลค่าเพิ่ม
โดยมีกำหนดการดำเนินการให้แล้วเสร็จภายใน 270 วัน และ 240 วัน ตามลำดับ ซึ่งโครงการดังกล่าวถือเป็นการต่อยอดงานบริการโครงข่ายของบริษัท แสดงถึงความมั่นใจในศักยภาพโครงข่ายของบริษัทฯ ที่มีคุณภาพและมีเสถียรภาพ ทำให้สามารถรับงานได้อย่างต่อเนื่อง และจะช่วยเสริมศักยภาพด้านการแข่งขันให้สูงขึ้น โดยปีนี้จะเป็นปีที่รายได้มีการเติบโตอย่างโดดเด่นอีกปีหนึ่ง ทั้งนี้ เมื่อมีการลงนามในสัญญาดังกล่าวแล้ว จะทำให้บริษัทฯมีงานในมือรอรับรู้รายได้ (Backlog) เพิ่มขึ้นอยู่ที่ 4,378.23 ล้านบาท จาก Backlog ณ สิ้นไตรมาส 1/63 อยู่ที่ 4,079.74 ล้านบาท
อย่างไรก็ดี ปัจจุบัน บริษัทฯมี Backlog อยู่ที่ 4,378.23 ล้านบาท ซึ่งยังไม่นับรวมงานโครงการใหม่ๆ ที่จะทยอยเข้ามาในครึ่งปีหลัง โดยมีปัจจัยบวกมาจากที่ บริษัทฯ สามารถผลักดันยอดขายจากลูกค้าที่เข้ามาใช้งานบริการโครงข่ายได้เพิ่มสูงขึ้น และสามารถรักษาฐานลูกค้าในปีก่อนไว้ได้ อันเนื่องมาจากประสิทธิภาพของโครงข่ายและเสถียรภาพของการให้บริการที่เหนือกว่าคู่แข่งขันรายอื่นในตลาด ซึ่งจะทำให้ธุรกิจเติบโตอย่างแข็งแกร่ง
“จากการที่บริษัทฯได้รับการพิจารณาให้ดำเนินโครงการจากกรมการสื่อสารทหาร กองบัญชาการกองทัพไทย ในครั้งนี้ แสดงให้เห็นถึงความไว้วางใจในศักยภาพของบริษัทฯและเสถียรภาพของโครงข่าย ซึ่งถือเป็นความสำเร็จของ บริษัทฯ และถือเป็นปัจจัยสำคัญซึ่งจะช่วยสนับสนุนผลการดำเนินงานในอนาคตเติบโตมากขึ้น”
ทั้งนี้ วางเป้ารายได้ปี 2563 กว่า 2,400 ลบ. จาก Backlog กว่า 4,378 ลบ. ที่จะทยอยรับรู้ต่อเนื่องข้ามปี สำหรับผลการดำเนินงานในไตรมาส 1/63 บริษัทฯสามารถผลักดันการเติบโตที่ดีทั้งในแง่ของกำไรสุทธิและรายได้ โดยกำไรสุทธิทำได้ 40.08 ล้านบาท เติบโตจากช่วงเดียวกันของปีก่อนที่ 38.91 ล้านบาท หรือเพิ่มขึ้น 3.01% และมีรายได้รวม 460 .65 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 453.45 ล้านบาท หรือเพิ่มขึ้น 1.59% หลังทยอยส่งมอบงานให้แก่ลูกค้าในโครงการขนาดใหญ่
ขณะที่ไตรมาส 2/63 เตรียมรับงานใหญ่อย่างต่อเนื่อง โดยมั่นใจว่าผลการดำเนินงานประจำปี 2563 โตไม่ต่ำกว่า 30% ซึ่งภายในระยะเวลา 5 ปี บริษัทฯตั้งเป้ารายได้จะเติบโตต่อเนื่อง 20-30 % ต่อปี